منفعت علی بہرائچی

مولانا منفعت علی بہرائچی (پیدائش: 5 جولائی 1916ء – وفات: 1990–1991ء) ایک ممتاز عالمِ دین، مدرس اور اصلاحی رہنما تھے جنھوں نے علمی، مذہبی و سماجی شعبوں میں نمایاں خدمات انجام دیں۔ آپ نے تحریک آزادی ہند میں بھی حصہ لیا اور اپنے علاقے میں اصلاحِ معاشرہ کی جدوجہد جاری رکھی۔

 ابتدائی زندگی اور تعلیم 
مولانا منفعت علی کی ولادت ضلع بہرائچ کے گاؤں ریولیا میں ہوئی۔ والد کا نام مدد علی تھا۔
ابتدائی تعلیم مڈل اسکول قیصرگنج میں حاصل کی۔ 1935ء میں جامعہ مسعودیہ نورالعلوم بہرائچ میں داخلہ لیا، 1937ء تک وہیں تعلیم پائی اور پھر دارالعلوم دیوبند تشریف لے گئے۔ 1940ء میں واپس نورالعلوم آکر وہاں کے مایہ ناز اساتذہ سے اکتسابِ فیض کیا۔ مزید تعلیم کے لیے مظاہر العلوم سہارنپور بھی تشریف لے گئے اور بالخصوص حسین احمد مدنی کی صحبت نے آپ کی علمی و روحانی تربیت میں گہرا اثر ڈالا۔

 اصلاحی خدمات 
تعلیم سے فراغت کے بعد آپ نے اپنے علاقے میں شرک و بدعات اور غیر شرعی رسومات کے خاتمے کی جدوجہد کی۔ اسی مقصد کے تحت ریولیا میں ایک مکتب قائم کیا جو بعد میں مدرسہ اسلامیہ حسینیہ ریولیا کے نام سے مشہور ہوا۔
اکابر نورالعلوم نے آپ کی علمی و اصلاحی خدمات کو دیکھتے ہوئے آپ کو مجلس شوریٰ کا رکن منتخب کیا اور آپ تادمِ حیات اس ذمہ داری پر فائز رہے۔

 تحریک آزادی 
مولانا منفعت علی نے تحریک آزادی ہند میں سرگرم حصہ لیا۔ بالخصوص جیل بھرو آندولن میں آپ اپنے اساتذہ و رفقا کے ہمراہ شریک ہوئے اور اس راہ میں قربانیاں دیں۔

 اہم شخصیات سے وابستگی 
مولانا منفعت علی کے تعلق اور استفادہ کی اہم شخصیات درج ذیل ہیں:
 حسین احمد مدنی
 رشید الدین مرادآبادی
 حمید الدین مرادآبادی
 محفوظ الرحمن نامی
 سلامت اللہ بیگ
 اسعد مدنی
 قاری صدیق احمد باندوی

 وفات 
مولانا منفعت علی بہرائچی کا انتقال 1990–1991ء کے درمیان اپنے آبائی وطن ریولیا، ضلع بہرائچ میں ہوا اور وہیں آپ کی تدفین کی گئی۔

 مزید دیکھیے 
 جامعہ مسعودیہ نورالعلوم بہرائچ
 دارالعلوم دیوبند
 تحریک آزادی ہند

 مآخذ 
 بصیرت آن لائن پر تفصیلی تحریر
 مئی انا نیوز بلاگ